Die Hesperides (Grieks: Ἑσπερίδες) was in die Griekse mitologie nimfe wat ’n lieflike tuin in die verre westelike deel van die wêreld versorg het. Dit was naby die Atlasgebergte in die hedendaagse Tanger, Marokko, geleë op die rand van die omringende Okeanos, die wêreldoseaan. Hulle was die dogters van die Titaan Atlas en in die meeste mites drie, nes die Grasieë. Die Tuin van die Hesperides was Hera se boord met goue appels wat aan iemand onsterflikheid kon gee. Die boord is geplant van die vrugtetakke wat Gaia vir Hera present gegee het nadat sy ingestem het om Zeus se metgesel te word. Die Hesperides moes die bome versorg, maar die wantrouige Hera het ook ’n honderdkoppige draak wat nooit slaap nie, Ladon, aangestel as bewaker van die appels. Een van twaalf onmoontlike take wat die held Herakles moes uitvoer op bevel van die jaloerse Hera, was om van die goue appels in die tuin te gaan haal. Herakles gaan toe na Atlas en bied aan om die hemelruim vir ’n rukkie vas te hou terwyl Atlas die appels by sy dogters gaan haal.